คลังโต้แบงก์ชาติ มั่นใจรากหญ้าฟื้น
คลังยันเศรษฐกิจ รากหญ้าดีแล้ว คุยรัฐบาลอัดมาตรการเต็มที่ ราคาสินค้าเกษตรดีขึ้น
1 มิ.ย. 2561

คลังยันเศรษฐกิจ รากหญ้าดีแล้ว คุยรัฐบาลอัดมาตรการเต็มที่ ราคาสินค้าเกษตรดีขึ้น
นายประสงค์ พูนธเนศ ปลัดกระทรวงการคลัง เปิดเผยว่า เศรษฐกิจของประเทศขยายตัวได้ดีขึ้นอย่างเห็นได้ชัด ซึ่งจะส่งผลต่อเนื่องไปยังเศรษฐกิจฐานราก บางส่วนก็ดีขึ้นแล้ว แต่อีกบางส่วนต้องรอราคาพืชผลทางการเกษตร เช่น ราคาทุเรียน หรือราคายางพารา ที่ราคาสูงขึ้นก็ทำให้เศรษฐกิจฐานรากขยายตัวได้ดีขึ้น
นายประสงค์ กล่าวว่า ในช่วงที่ผ่านมารัฐบาลได้มีมาตรการช่วยเหลือเศรษฐกิจฐานรากอย่างต่อเนื่อง ทั้งการเติมเงินผ่านโครงการบัตรสวัสดิการแห่งรัฐ ช่วยค่าครองชีพต่างๆ การให้ สินเชื่อดอกเบี้ยต่ำเพื่อประกอบอาชีพผ่านธนาคารเพื่อการเกษตรและสหกรณ์การเกษตร (ธ.ก.ส.) และธนาคารออมสิน เพื่อให้เศรษฐกิจฐานรากอยู่ได้ในช่วงภาวะที่เศรษฐกิจตึงตัวในช่วงที่ผ่านมา
"เรื่องปัญหาเศรษฐกิจฐานรากมีมาเป็น 10 ปี เดี๋ยวดีเดี๋ยวไม่ดี นอกจากขึ้นอยู่กับการช่วยเหลือของรัฐ และราคาพืชพลทางการเกษตรแล้ว ประชาชนก็ต้องเปลี่ยนแปลงตัวเอง หาอาชีพเสริม ใช้ชีวิตแบบเศรษฐกิจพอเพียง รู้จักใช้จ่ายและเก็บออมด้วย" นายประสงค์ กล่าว